CCXLI.  Privilegium pro monasterio Burthonensi.   (Veronae, Sept. 3.) [  Monasticon Anglican.,  tom. I, p. 270.]
Author: Lucius III

LUCIUS episcopus, servus servorum Dei, dilectis filiis RICHARDO abbati monasterii de Burthonia, ejusque fratribus, tam praesentibus quam futuris, regularem vitam professis in perpetuum.

Piae postulatio voluntatis effectu debet prosequente compleri, ut et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus et praefatum monasterium de Burthona in quo divino estis obsequio mancipati, sub beati Petri et nostra protectione suscipimus, et praesentis scripti privilegio communimus. Imprimis siquidem statuentes ut ordo monasticus qui secundum Domini et beati Benedicti Regulam in eodem monasterio noscitur institutus, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo idem monasterium situm est cum omnibus pertinentiis suis; villam de Burthonia cum ecclesiis et omnibus appendiciis suis, villam de Branteston, Sobenhal, terram de Tatenhille, Horniglawe, Straton, Withmere, Ansedelega; villam de Wineshult, Bersicote, Lichenhale; villam de Stapenhulle, Appelby, Adulfestre, Caldewell; terram de Wulfricheston; villam de Derlaheston cum omnibus pertinentiis suis; villam de Bromlega cum ecclesia et omnibus pertinentiis suis; villam de Felda et villam de Lega cum ecclesia et omnibus pertinentiis suis, ex dono Wulfrici Spotti vestrae ecclesiae fundatoris. Ex donatione bonae memoriae Willielmi regis Angliae, villam de Offra cum ecclesia et omnibus pertinentiis suis; villam de Parva Offra cum capella; Findernam cum capella; Pothlac cum capella, villam de Wilentona cum ecclesia; ecclesiam Sanctae Mariae de Derbeya cum duobus molendinis, et terram in eadem villa; terram de Hanofra. Ex donatione quoque praedicti Mulfrici Spotti, Plum cum ecclesia et omnibus appendiciis suis; Acofram cum capella; Cathesturne et capellam de Blora cum pertinentiis suis; capellam de Grendona cum pertinentiis suis; capellam de Calfdona, capellam de Scona cum tota decima; decimam de Lintona de terra illa quae pertinet ad feudum de Caldewella cum tota decima, totam etiam decimam de Truelga, decimam de Molidene, decimam de Waterfale, de parte illa quae vocatur Haselbache cum tertia garba de alia parte; terram quam habetis in Staffordia, decimam de Neutuna, terram de Hamtona, ecclesiam de Stapehull cum omnibus pertinentiis suis, decimam videlicet de Drachelawe cum capella, capellam de Hescote cum tota decima, capellam de Nova Aula cum tota decima, et totam decimam de Stantona. Sane novalium vestrorum quae propriis manibus vel sumptibus colitis, sive de nutrimentis animalium vestrorum nullus a vobis decimas extorquere praesumat. Liceat quoque vobis clericos vel laicos e saeculo fugientes, liberos et absolutos ad conversionem recipere et eos absque contradictione aliqua retinere. Prohibemus insuper ut nulli fratrum vestrorum, post factam in monasterio vestro professionem, fas sit de ipso absque abbatis sui licentia, nisi arctioris religionis obtentu, discedere; discedentem vero sine communium litterarum cautione nullus audeat retinere. In parochialibus vero ecclesiis quas habetis, licet vobis clericos vel sacerdotes eligere, et dioecesano episcopo praesentare, quibus, si idonei fuerint, episcopus curam animarum committat, et ei de spiritualibus, vobis autem de temporalibus debeant respondere. Chrisma quoque, oleum sanctum, consecrationes altarium seu basilicarum, ordinationes clericorum qui ad sacros ordines fuerint promovendi a dioecesano episcopo vobis sine pravitate aliqua praecipimus exhiberi. Cum autem generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce divina officia celebrare. Sepulturam quoque illius loci liberam esse decernimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat; salva tamen justitia illarum ecclesiarum a quibus mortuorum corpora assumuntur. Prohibemus etiam ut nullus archiepiscopus vel episcopus, aut eorum officialis in vos vel ecclesiam vestram excommunicationis, vel suspensionis aut interdicti sententiam, sine manifesta et rationabili causa promulgare praesumat, vel novas aut indebitas exactiones imponat. Libertates insuper et immunitates, ac rationabiles consuetudines in ecclesia vestra hactenus observatas, ratas habemus, easque futuris temporibus illibatas volumus permanere. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare: sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et dioecesani canonica justitia. Si qua igitur in futurum ecclesiastica saecularisve persona, etc. Ego Joannes presbyter cardinalis tituli Sancti Marci subscribo, etc. Data Veronae per manum Hugonis, sanctae Romanae Ecclesiae notarii, III Non. Septembris, indictione III, Incarnationis Dominicae anno 1185, pontificatus vero domni Lucii papae III anno quarto.